## Aplicacións preferidas de Xfce 4

### Benedikt Meurer

`<benny@xfce.org>`

Este manual describe a versión 0.6.2 da infraestrutura Aplicacións preferidas de Xfce e os seus compoñentes.

Copyright © 2004, 2005, 2006 Benedikt Meurer

Copyright © 2009. Leandro Regueiro (leandro.regueiro@gmail.com)

Permission is granted to copy, distribute and/or modify this document under the terms of the GNU Free Documentation License, Version 1.1 or any later version published by the Free Software Foundation; with no Invariant Sections, with no Front-Cover Texts, and with no Back-Cover Texts. The complete license text is available from the Free Software Foundation.

April 2006

## Introdución

Durante a serie 4.x do Ambiente de escritorio Xfce non houbo un método sinxelo para que os usuarios puideran definir as súas aplicacións preferidas, p.ex. o Navegador web que se debe usar para abrir as hiperligazóns. A infraestrutura Aplicacións preferidas de Xfce engadiuse en Xfce 4.3 para eliminar esta limitación e proporcionarlle aos usuarios un método sinxelo para seleccionar o seu navegador web, lector de correo e emulador de terminal preferidos.

## Configuración

Pode acceder ao diálogo de configuración premendo no botón Aplicacións preferidas no Xestor de configuración de Xfce. O diálogo de configuración está dividido en dúas páxinas que se describen nas seguintes seccións.

### Aplicacións de Internet

A primeira páxina do diálogo de configuración permítelle seleccionar o seu Navegador web e o seu Lector de correo preferidos. O Navegador web seleccionado hase usar para abrir hiperligazóns nas que prema e para mostrar a documentación, mentres que o Lector de correo se ha usar para redactar mensaxes de correo electrónico.

Figura 1. Aplicacións de Internet

Para seleccionar un Navegador web diferente do actual prema no botón da sección Navegador web predeterminado e aparecerá unha lista dos navegadores web que se detectaron no sistema, tal como se mostra en Figura 2, « Seleccione o navegador web ».

Figura 2. Seleccione o navegador web

Se o sistema non detectou automaticamente o Navegador web que vostede desexaba pode seleccionar Outro... no menú despregable e aparecerá un diálogo que lle solicitará que introduza a orde para o Navegador web personalizado, tal como se mostra en Figura 3, « Especifique un navegador web personalizado ».

Figura 3. Especifique un navegador web personalizado

O marcador especial `%s` que vai na orde substituirase co URL cando prema nunha hiperligazón. Ao executar o Navegador web preferido sen ningún URL, p.ex. usando exo-open --launch WebBrowser, só se usará o binario da orde especificada e descartaranse os parámetros. No exemplo de enriba, con omeunavegador "%s" como Navegador web predeterminado, usarase a orde omeunavegador para abrir o Navegador web sen ningún URL.

### Outras aplicacións

A primeira páxina do diálogo de configuración permítelle seleccionar o seu emulador de terminal preferido. O emulador de terminal preferido hase usar no Ambiente de escritorio Xfce para iniciar aplicacións que precisan executarse nun contorno CLI (command line interface).

Figura 4. Outras aplicacións

Nas ordes de terminal personalizadas, substituirase o marcador especial `%s` polo aplicativo que se vai executar na terminal. En outro caso aplicaranse as mesmas regras tal como se describe en « Aplicacións de Internet ».

## exo-open

Inclúese unha simple interface de liña de ordes para a infraestrutura Aplicativos preferidos de Xfce chamada `exo-open`. Os usuarios e mailos desenvolvedores poden usar esta utilidade para iniciar o aplicativo preferido para certa categoría ou abrir URLs co xestor predeterminado de URLs.

`exo-open` soporta dous modos de operación. O primeiro simplemente iniciará o aplicativo preferido dunha certa categoría, podéndolle pasar de xeito opcional algún parámetro (e significado exacto do termo parámetro depende da categoría). Por exemplo, para iniciar a orde mutt no Emulador de terminal preferido tería que usar

    exo-open --launch TerminalEmulator mutt

mentres que para simplemente abrir o Navegador web preferido usarase a seguinte orde:

    exo-open --launch WebBrowser

O segundo modo soportado por `exo-open` abre tódolos parámetros que se lle pasan cos manexadores predeterminados de URL. Aquí URL significa tanto URL totalmente cualificada (p.ex. `http://www.xfce.org/` ou `mailto:xfce4-dev@xfce.org`) como rutas locais (p.ex. `/home/usuario/algunficheiro.txt`). Por exemplo para abrir `/home/usuario/ficheiro1.mp3` e `/home/usuario/ficheiro2.txt` cos aplicativos predeterminados tería que usar a seguinte orde:

    exo-open /home/usuario/ficheiro1.mp3 /home/usuario/ficheiro2.txt

Para escribirlle unha mensaxe á rolda de correo xfce4-dev faga o seguinte:

    exo-open mailto:xfce4-dev@xfce.org

## Acerca de

A infraestrutura Aplicacións preferidas de Xfce e os seus compoñentes foi escrita por Benedikt Meurer (`<benny@xfce.org>`) para o Ambiente de escritorio Xfce. Para obter máis información visite o sitio web de Xfce.

Para comunicar un erro ou realizar unha suxestión sobre o software ou este manual use o Sistema de seguimento de erros de Xfce (Produto: `libexo`, Compoñente: `helpers`).

Se ten preguntas sobre o uso ou a instalación deste paquete pregunte na rolda de correo xfce. A discusión sobre o desenvolmento realízase na rolda de correo xfce4-dev.

Este software distribúese baixo os termos da Licenza Pública Xeral de GNU tal como a publica a Free Software Foundation; xa sexa a versión 2 da Licenza, ou (se o desexa) calquera versión posterior.

Debeu recibir unha copia da Licenza pública xeral de GNU xunta con este programa; en caso contrario, escriba á Free Software Foundation, Inc., 59 Temple Place - Suite 330, Boston, MA 02111-1307, USA.